Lufthansa reiss 181
Lufthansa reiss 181 bija Vācijas lidsabiedrības Lufthansa starptautisks pasažieru lidmašīnas reiss no Baleāru salām uz Frankfurti pie Mainas 1977. gada 13. oktobrī. Lidmašīnu apmēram virs Marseļas nolaupīja četri teroristi no palestīniešu organizācijas Palestīnas atbrīvošanas Tautas fronte un pieprasīja tolaik ieslodzījumā esošo Sarkanās armijas frakcijas līderu un divu Turcijas ieslodzījumā esošo palestīniešu atbrīvošanu, kā arī naudas summu. Notikumi ir t.s. Vācu rudens epizode. Nolaupītā lidmašīna trīs dienu laikā nosēdās Romas, Larnakas, Manamas, Dubajas, Adenas lidostās, līdz ieradās Mogadišo Somālijā. Lidostās notika degvielas uzpilde, kā arī sarunas ar teroristiem. Daudzas lidostas lidmašīnu nepieņēma, bet Adenas lidostā tā tika nosēdināta starp skrejceļiem, kuri bija nobloķēti. Šajā lidostā tika nogalināts lidmašīnas kapteinis, jo, pēc teroristu domām, bija pārāk ilgi uzkavējies sarunās ar lidostas darbiniekiem par lidmašīnas tehnisko stāvokli. Mogadišo lidostā teroristiem tika apsolīts, ka viņu prasības ir izpildītas un atbrīvotie ieslodzītie tiek vesti uz Somāliju. Tai vietā Mogadišo ieradās vācu specvienība GSG 9 (gadījās, ka specvienības lidmašīnas pilots bija apkalpes stjuartes līgavainis). Ar Somālijas armijas atbalstu specvienība 18. oktobra agrā rītā ieņēma lidmašīnu, nogalinot 3 teroristus un atbrīvojot ķīlniekus. Pēc ziņām par lidmašīnas atbrīvošanu Štutgartes Štammheimas cietumā pašnāvības (pēc oficiālās versijas) izdarīja Sarkanās armijas frakcijas līderi Andreass Bāders, Gudruna Enslina un Jans-Karls Raspe, bet tajā pašā dienā Miluzas apkaimē tika atrasts Sarkanās armijas frakcijas nolaupītā un nogalinātā Vācijas Darba devēju asociācijas prezidenta Hansa Martina Šlejera līķis.